Apr 24,2018
బీఓఈ గవర్నర్‌ రేసులో రఘురామ్‌ రాజన్‌!
న్యూఢిల్లీ: రిజర్వ్‌ బ్యాంక్‌ ఆఫ్‌ ఇండియా (ఆర్‌బీఐ) మాజీ గవర్నర్‌ రఘురాం రాజన్‌ను బ్రిటన్‌ పెద్ద బ్యాంక్‌ 'బ్యాంక్‌ ఆఫ్‌ ఇంగ్లాండ్‌' (బీఓఈ) సారథ్య బాధ్యతలు వరించే అవకాశాలు కన్పిస్తున్నాయి. బీఓఈ తదుపరి గవర్నర్‌ రేసులో రాజన్‌ పేరు కూడా వినిపిస్తుండటమే ఇందుకు కారణం. బ్యాంక్‌ ఆఫ్‌ ఇంగ్లాండ్‌ ప్రస్తుత గవర్నర్‌ మార్క్‌ కార్నే త్వరలో పదవీ విరమణ పొందనున్నారు. దీంతో తదుపరి గవర్నర్‌ కోసం బ్రిటన్‌ ప్రభుత్వం కొందరు ప్రముఖ ఆర్థికవేత్తల పేర్లను పరిశీలిస్తోంది. ఈ జాబితాలో రఘురాం రాజన్‌ కూడా ఉన్నట్లుగా సమాచారం. బ్రిటన్‌ కోశాగార ఛాన్సెలర్‌ ఫిలిప్‌ హమాండ్‌ ఇప్పటికే ఎంపిక ప్రక్రియను ప్రారంభించినట్లు తెలుస్తోంది.. మొత్తం ఆరుగురు రేసులో ఉండగా.. ఇందులో రాజన్‌ ముందంజలో ఉన్నట్లు సమాచారం. అంతర్జాతీయ ఆర్థిక అంశాలపై మంచి అవగాహన ఉండటం, భారత కేంద్ర బ్యాంక్‌కు సారథ్యం వహించిన అనుభవం, ఆయన నేతృత్వంలో రిజర్వ్‌ బ్యాంక్‌ ఆఫ్‌ ఇండియా సాధించిన విజయాలు తదితర అంశాలను పరిగణనలోకి తీసుకున్న బ్రిటన్‌ ప్రభుత్వం రాజన్‌ వైపు మొగ్గు చూపుతున్నట్లు తెలుస్తోంది. అయితే ఈ పదవి చేపట్టేందుకు రాజన్‌కు ఆసక్తిగా ఉన్నారో లేదో అన్న అంశంపై ఇంకా స్పష్టత లభించాల్సి ఉంది. 2013లో రాజన్‌ ఆర్‌బీఐ గవర్నర్‌గా బాధ్యతలు చేపట్టారు. 2016లో ఆయన పదవీ కాలం పూర్తయింది. ఆ తర్వాత అమెరికా యూనివర్శిటీలో ప్రొఫెసర్‌గా బాధ్యతలు చేపటిన రాజన్‌ భావి ఆర్థికవేత్తలను రూపొందిస్తున్నారు. 2008 ఆర్థిక మాంద్యాన్ని ముందుగా ఊహించి ప్రపంచానికి వెల్లడించిన ఆర్థికవేత్తగా రాజన్‌కు అంతర్జాతీయ గుర్తింపు ఉన్న సంగతి తెలిసిందే.
మీ స్నేహితులకు రికమెండ్ చెయ్యండి